דוד הראל

דוד הראל (נולד ב-12 באפריל 1950) הוא פרופסור למדעי המחשב במכון ויצמן למדע, ונשיא האקדמיה הלאומית הישראלית למדעים. הראל הוא חתן פרס ישראל לשנת תשס"ד 2004, וידוע בעיקר בזכות עבודתו בתחומי הלוגיקה הדינמית, החישוביות והנדסת התוכנה. היה דיקן הפקולטה למתמטיקה ולמדעי המחשב במכון ויצמן במשך שבע שנים. דוד הראל נולד ב-1950 בלונדון שבאנגליה, בן לג'ויס ואהרן הראל-פיש, אקדמאי וממייסדי התנועה למען ארץ ישראל השלמה. בילדותו גדל בלידס, שם היה אביו מרצה לספרות באוניברסיטת לידס. עלה עם משפחתו לישראל בהיותו בן 7. בישראל הצטרף אביו לסגל אוניברסיטת בר-אילן כפרופסור לספרות אנגלית, ולימים היה רקטור האוניברסיטה. אחיו המבוגר ממנו בשנתיים הוא מנחם פיש. למד בישיבת בני עקיבא "נתיב מאיר" בירושלים. בשנת 1968 התגייס לצה"ל, שירת בנח"ל וסיים את שירותו הסדיר כסמ"פ. בעל תואר ראשון במתמטיקה ובמדעי המחשב מאוניברסיטת בר-אילן (1974), תואר שני במדעי המחשב מאוניברסיטת תל אביב בהנחיית אמיר פנואלי (1976) ותואר דוקטור מ-MIT ‏(1978). נושא מחקר הדוקטורט שלו היה לוגיקה דינמית. לאחר קבלת תואר דוקטור שהה שנתיים כפוסט-דוקטורט במרכז המחקר של IBM. בשנת 1980 הצטרף לסגל של מכון ויצמן למדע. בשנים 1989–1995 עמד בראש המחלקה למתמטיקה שימושית ומדעי המחשב, ובשנים 1998–2005 היה דיקן הפקולטה למתמטיקה ומדעי המחשב. בשנת 1984 נמנה עם מייסדיו של הסטארט אפ I-Logix, שנמכר בשנת 2006. פיתוח התוכנה Statemate בחברה זו זיכה את הראל, יחד עם שבעה מעמיתיו, בפרס ACM למערכת תוכנה לשנת 2007. ב-1987 פיתח שפה גרפית לתיאור תהליכים באמצעות מצבים, המכונה Statecharts. בשנות ה-90 הפך פיתוח זה לחלק מתקן UML במסגרת הפרק המתאר דיאגרמות מצבים. בשנת 2004 הוענק לו פרס ישראל למדעי המחשב (ארבע שנים לאחר שאביו זכה בפרס זה בתחום חקר הספרות הכללית). בשנת 2010 זכה בפרס א.מ.ת. כן קיבל פרסים בינלאומיים אחדים. בנוסף לפעילותו המדעית, מרבה הראל לעסוק בהבאת מדעי המחשב לציבור רחב יותר, במאמרים, בהרצאות ובספרים. בעקבות סדרת הרצאות שנתן בסוף 1984 במסגרת "האוניברסיטה המשודרת" של גלי צה"ל, יצא לאור, כמקובל בסדרה זו, הספר "פרקי יסוד במדעי המחשב" (1985). בעקבותיו יצאה לאור בשנת 1987 הרחבה ניכרת של ספר זה בשם Algorithmics: The Spirit of Computing, ובשנת 1989 יצאה לאור גרסה מעט פשוטה יותר בשם The Science of Computing: Exploring the Nature and Power of Algorithms. בשנת 1991 יצא לאור תרגום לעברית של ספר זה, בשם "אלגוריתמיקה: יסודות מדעי המחשב". תוצר נוסף של מיזם כתיבה זה הוא הספר "Computers Ltd.: What They Really Can't Do", שיצא לאור בשנת 2000, תורגם לעברית ויצא לאור בשנת 2004 בשם "המחשב אינו כל-יכול". ביום העצמאות של שנת 2020 הדליק משואה בטקס הדלקת משואות אלטרנטיבי. באפריל 2021, בעקבות כך ששר החינוך יואב גלנט סירב, תוך קבלת לגיטימציה מבג"ץ, להעניק את פרס ישראל לפרופ' עודד גולדרייך, עקב פנייתו לפרלמנט הגרמני לבטל את ההכרה בתנועת ה-BDS כתנועה אנטישמית וחתימתו על עצומה הקוראת להחרים את אוניברסיטת אריאל, נערך על מדשאות מכון ויצמן טקס פרטי שבו העניק הראל את פסלון הפרס שבו זכה בשנת 2004 לפרופ' גולדרייך. בשנת 1971 נישא לוורדה לבית פוגל, ולזוג נולדו ארבעה ילדים. מנישואיו השניים בשנת 2000, למיכל, בתו של שלמה אוסטרזצר, נולדה לו בת. מנעוריו הוא צלם חובב, ובשנת 2020 הציג תערוכה מתצלומיו בספרייה ומרכז הנצחה קריית טבעון. באותה שנה הפיק יחד עם עידן טולדנו את האלבום "וּלְשׁוֹנֵנוּ רִנָּה", שבו הראל שר מלחניו לפיוטים מסורתיים של שבת וחג. 2006 - חבר באקדמיה אירופיאה (Academia Europaea) 2010 - חבר באקדמיה הלאומית הישראלית למדעים. 2014 - חבר זר באקדמיה האמריקאית הלאומית להנדסה (National Academy of Engineering) 2014 - חבר זר באקדמיה האמריקאית לאמנויות ולמדעים (American Academy of Arts and Sciences) 2015 - סגן נשיא האקדמיה הלאומית הישראלית למדעים. 2019 - חבר זר באקדמיה הלאומית למדעים של ארצות הברית 2020 - עמית החברה המלכותית הבריטית (FRS) 2021 - נשיא האקדמיה הלאומית הישראלית למדעים, החל מא' בתשרי תשפ"ב. 2021 - חבר זר באקדמיה למדעים של סין (אנ') הראל הוא עמית ACM, עמית IEEE ועמית ה-AAAS. הראל היה חבר במועצה של הקרן החדשה לישראל בשנת 2023 נמנה עם מייסדי התנועה הדמוקרטית האזרחית. מדיה וקבצים בנושא דוד הראל בוויקישיתוף אתר האינטרנט הרשמי של דוד הראל יהודית גל-עזר, פרופ' דוד הראל, חתן פרס ישראל, יועץ פיתוח לתחום מדעי המחשב באוניברסיטה הפתוחה דוד הראל, באתר פרויקט הגנאלוגיה במתמטיקה דוד הראל, באתר dblp דוד הראל, באתר גוגל סקולר דוד הראל באתר האקדמיה הלאומית הישראלית למדעים פרופ' דוד הראל, באתר פרס ישראל "דוד הראל, לשם מה אתה ממציא שפות חדשות?", באתר הארץ, 25 בנובמבר 2010 אריאנה מלמד, יש שפה מתימטית על שמו, הוא מלחין מוזיקה ליטורגית ועכשיו פתח תערוכה, באתר הארץ, 29 ביולי 2020 יהודה יפרח, ‏נשיא האקדמיה למדעים: "אין ולא תהיה פה תקינות פוליטית", בעיתון מקור ראשון, 1 בנובמבר 2022 שחר אילן, נשיא האקדמיה למדעים: "מספיק גפרור קטן לפיצוץ בקמפוסים בארץ", באתר כלכליסט, 21 בדצמבר 2023 דוד הראל, ‏אלגוריתמיקה - יסודות מדעי המחשב, האוניברסיטה הפתוחה, 1991 דוד הראל, החמצת בגדול ביבי, פעמיים, באתר ynet, 24 באוגוסט 2011 יהודית גל-עזר ודוד הראל, מקצוע העתיד בסכנה, באתר הארץ, 16 בספטמבר 2011 דוד הראל, לישראל דרוש ניתוח מציל חיים, באתר ynet, 22 בדצמבר 2012 דוד הראל, אולי נבנה פיל ממוחשב? הרצאה קצרה באתר 12 דקות דוד הראל‏, אני מפחד מנפתלי בנט, באתר וואלה, 5 בפברואר 2015 דוד הראל ועודה בשאראת, הגילוי הלא-נאות של השופטת וילנר, באתר הארץ, 7 ביוני 2018 יוטיוב, טקס הדלקת משואות אלטרנטיבי, 28 באפריל 2020 בג"ץ 2199/21 ועדת השופטים להענקת פרס ישראל לשנת תשפ"א בתחום חקר המתמטיקה, חדר מדעי המחשב נ' שר החינוך ואחרים, ניתן ב־8 באפריל 2021 עמית סגל, ‏גלנט פנה לחברי ועדת פרס ישראל: אל תעניקו את הפרס למדען שתומך בתנועת החרם על ישראל, באתר ‏מאקו‏, 10 במרץ 2021 דוד הראל, פרס ישראל לעודד גולדרייך, 11 באפריל 2021 Prof. Goldreich's Alternative Israel Prize Award ceremony טקס פרס ישראל אלטרנטיבי לפרופ' גולדרייך, סרטון באתר יוטיוב (אורך: 24:57) סרטונים בערוץ של דוד הראל, באתר יוטיוב * ולשוננו רנה - דוד הראל ועידן טולדנו בשיחה על אחורי הקלעים של האלבום, סרטון באתר יוטיוב נשיא וסגנית נשיא חדשים לאקדמיה הלאומית הישראלית למדעים, 7 חברים וחברות חדשים מצטרפים לאקדמיה, באתר האקדמיה הלאומית הישראלית למדעים, 15 ביוני 2021 אתר הקרן החדשה לישראל